[Video] DKD-werknemers moet bevorder word, terugwerkend vergoed wordVan die DKD-werknemers wat deur Solidariteit verteenwoordig word. Foto: Reint Dykema Dit volg nadat hulle vroeër ingevolge die DKD se diensbillikheidplan vir bevordering oor die hoof gesien is. Die hof het voorts beslis die streek se rassedemografie moet ook in ag geneem word tydens die opstel van regstellende aksieplanne. Solidariteit se saak teen die DKD het reeds in 2012 begin, toe die vakbond ŉ aantal sake oor die DKD se omstrede regstellende aksieplan gekonsolideer het. Volgens dié plan moet die nasionale rassedemografie in alle posvlakke weerspieël word, ongeag die profiel van die provinsie of streek. Volgens Anton van der Bijl, hoof van Solidariteit se Sentrum vir Billike Arbeidspraktyke, verander vandag se uitspraak die toepassing van regstellende aksie teenoor minderheidsgroepe in Suid-Afrika vir altyd. “Die uitspraak is nie net ŉ reuse-oorwinning vir die spesifieke applikante nie, maar ook vir elke lid van ’n minderheidsgroep in Suid-Afrika. Die uitspraak is voorts ’n herbevestiging dat regstellendeaksieplanne aan grondwetlike beginsels moet voldoen en dat sulke planne ŉ genuanseerde benadering moet volg.” Van der Bijl sê voorts dat vandag se uitspraak bevestig dat alle relevante faktore, soos onder andere die bepaalde streek se rassedemografie, tydens die opstel en toepassing van regstellendeaksieplanne in ag geneem moet word. “Aangesien die DKD se plan nie die streeksdemografie in ag geneem het nie, is die plan as sulks gebrekkig en onwettig. Dit is dus duidelik dat dit onwettig is vir enige staatsdepartement om sy regstellendeaksieplan slegs op die nasionale rassedemografie te skoei. Ons sal daarom dienooreenkomstige stappe neem om hierdie bevel af te dwing. Hierdie uitspraak is dus ŉ groot terugslag vir die staat se beleid om die nasionale rassedemografie oral in Suid-Afrika toe te pas,” het Van der Bijl gesê. Bruin Suid-Afrikaners maak sowat 51% van die ekonomies aktiewe bevolking van die Wes-Kaap uit en in talle spesifieke streke is die persentasie nóg hoër, terwyl hulle op nasionale vlak slegs sowat 8,8% van die totale bevolking uitmaak. Solidariteit het namens tien werknemers van die DKD opgetree wat almal vir bevordering oor die hoof gesien is weens hul velkleur. Dit sluit Andre Jonkers, Christo February, Deidre Jordaan, Deric Wehr, Desiree Merkeur, Geo-nita Baartman, Jan Kotze, Linda-Jean Fortuin, Pieter Davids en Theresa Abrahams in.